กรุงไทย-แอกซ่าเลื่อนนัดชำระเบี้ยให้ลูกค้าน้ำท่วม91วัน
กรุงไทย-แอกซ่า บรรเทาทุกข์ลูกค้าน้ำท่วม เลื่อนเวลาชำระเบี้ยจาก 31 วัน เป็น 91 วัน
4 เม.ย. 2554

กรุงไทย-แอกซ่า บรรเทาทุกข์ลูกค้าน้ำท่วม เลื่อนเวลาชำระเบี้ยจาก 31 วัน เป็น 91 วัน
นายไมค์ แพล็กซ์ตัน ประธานกรรมการบริหาร บริษัท กรุงไทย-แอกซ่า ประกันชีวิต เปิดเผยว่า จากปัญหาอุทกภัยที่เกิดขึ้นในพื้นที่หลายจังหวัดในภาคใต้ ส่งผลกระทบต่อประชาชนในพื้นที่ค่อนข้างมาก ทั้งในด้านการดำรงชีวิต การประกอบอาชีพ รวมถึงต้องสูญเสียชีวิตและทรัพย์สินจำนวนมากนั้น 
ทางบริษัท  ตระหนักถึงความรับผิดชอบต่อสังคมและได้กำหนดนโยบายให้ความช่วยเหลือแก่ผู้เอาประกันของบริษัทฯ ที่มีภูมิลำเนาตามที่แจ้งไว้ในกรมธรรม์ ที่ประสบอุทกภัยในเขตจังหวัด ได้แก่ ชุมพร ระนอง สุราษฎร์ธานี พังงา ภูเก็ต กระบี่ นครศรีธรรมราช พัทลุง ตรัง สตูล และจังหวัดอื่นๆที่บริษัทฯมีประกาศ และเป็นเขตพื้นที่ซึ่งทางราชการประกาศเป็นเขตประสบอุทกภัย เพื่อบรรเทาความเดือดร้อนแก่ผู้ประสบภัยน้ำท่วม ทั้งผู้เอาประกัน ประชาชนทั่วไปและบุคลากรฝ่ายขาย โดยเริ่มจากผู้เอาประกันของบริษัท ดังนี้ 
สำหรับผู้เอาประกันภัยที่อยู่ในพื้นที่น้ำท่วมที่กรมธรรม์ครบกำหนดชำระเบี้ยประกัน ระหว่างเดือน มี.ค. ถึง เม.ย. 2554 บริษัทฯ ขยายระยะเวลาผ่อนผันการชำระเบี้ยประกันกรมธรรม์รายสามัญ เพิ่มระยะเวลาผ่อนผันจากเดิม 31 วัน เป็น 91 วัน ซึ่งกรมธรรม์ที่ชำระเบี้ยประกันในช่วงระยะเวลาผ่อนผันดังกล่าวถือว่ากรมธรรม์มีผลบังคับ สามารถใช้สิทธิ์เคลมสินไหมได้ตามปกติทันทีที่จ่ายเบี้ยประกันในช่วงระยะเวลา 91 วันดังกล่าว 
สำหรับกรมธรรม์ขาดอายุในช่วงเดือนมี.ค. ถึง เม.ย. 2554  ลูกค้าสามารถต่ออายุกรมธรรม์ได้ทันทีภายในระยะเวลา 3 เดือน หลังกรมธรรม์ขาดอายุ โดยไม่ต้องจ่ายดอกเบี้ยและตรวจสุขภาพใดๆ   ลูกค้าผู้เอาประกันสามารถสอบถามข้อมูลเพิ่มเติมได้ศูนย์ลูกค้าสัมพันธ์ โทร.0-2689-4800